Smithfield-boervrou se moordenaar gevonnisArthur en Poenkie Bissett (Foto: Facebook) Tshidiso Andries Matsoele (43), die man wat skuldig bevind is aan die moord op die boervrou Poenkie Bisset (73), is Donderdag in die hooggeregshof in Bloemfontein tot lewenslange tronkstraf gevonnis. Hy is Dinsdag op aanklag van moord en roof met verswarende omstandighede skuldig bevind. Phaladi Shuping, woordvoerder van die Nasionale Vervolgingsgesag (NVG) in die Vrystaat, het bevestig Matsoele is ook tot ŉ verdere 15 jaar tronkstraf vir roof met verswarende omstandighede gevonnis. Die twee vonnisse sal gelyklopend uitgedien word. Bisset is in Desember 2020 op die plaas Korhaanfontein in die Smithfield-distrik vermoor. Maroela Media het vroeër berig haar man, Arthur, het haar liggaam langs haar motor aangetref. Sy het ŉ meswond aan haar nek gehad en was reeds dood. Matsoele is dieselfde dag in hegtenis geneem.